Psalm 71:13, 14.
Skriflesing: Jesaja 43.
Teks: Kategismus Sondag 1. Jesaja 43: 1
Wees nie bevrees nie, want ek het jou verlos; Ek het jou by die naam geroep; jy is Myne!
Iemand wat opreg glo, verwag die wederkoms van die Here Jesus as 'n dag van troos, want hy besef hoe ernstig sondes en die Here se straf oor sy sondes is. Daarom verwag ons hierdie besondere dag as ‘n verlossingsdag - want op hierdie dag beleef ons kwytskelding van ons skuld by die Here. Op hierdie dag, weet ons, gaan ons die ewige lewe by God in sy koninkryk in.
Kom ons kyk na twee aspekte wat uitstaan:
1. Geloofsekerheid en blydskap in hierdie lewe.
2. Geloofsekerheid en ewige verlossing.
Almal van ons wil behoort aan iemand. Dit is verskriklik sleg om te moet lewe sonder dat jy liefgehê word.
Ons wil ook nie net deur mense liefgehê word nie. Ons wil deur die Here liefgehê word.
Ons wil altyd weer daaraan herinner word dat die Heilige Gees my toeroep: "Moenie bang wees nie, want jy behoort aan die Here. Die Here het jou op jou naam geroep, en die Here Jesus het vir jou geleef en gesterf."
Luister hoe sê die Here dit in vers 3: Ek is die HERE jou God, Ek is die Heilige, jou Heiland. Die Here noem Homself hier "Heiland".
Die woord Heiland beteken Verlosser, Saligmaker. God was getrou aan sy verlossingsbelofte, en daarom het Jesus die Verlosser aarde toe gekom.
Hy het kom heil bewerk. Hy het gekom om ons sondes weg te neem.
Sonde en dood is naby familie van mekaar.
Sonde is mos die oorsaak van die dood, en dood is die gevolg van sonde. Daarom kan u maar gerus weet dat die Here saam met die vergewing van ons sondes, ons ook uit die hel uitruk.
Ons is ook verlos van die mag van die dood. Die aardse dood sal ons sterf, maar die dood van die hel sal nooit naby ons kom nie, want die Here Jesus het ons daarvan vrygemaak.
Die manier waarop elkeen van ons getroos lewe, hang saam met ons geloofsekerheid. Geloofsekerheid is om twee wêrelde bymekaar te bring:
Dit is om te weet dat jy in hierdie lewe en in die lewe na hierdie een aan die Here Jesus behoort.
Jy behoort met liggaam en siel in lewe en in sterwe aan die Here.
Die ware gelowige sal nie hel toe gaan nie. U moet dit altyd positief ervaar: Die Here bewaar u in hierdie lewe elke dag, maar die Here bewaar u ook in die hiernamaals.
Van hierdie lewe het die Here Jesus gesê dat Hy ons so bewaar dat daar nie een haar van ons hoof sal afval nie. Daarmee het die Here nie bedoel dat dit net geld tot ons dood, en dan is alles daarmee heen nie. Hy bewaar ons juis tydens hierdie lewe, omdat ons in die hiernamaals by Hom sal wees.
Die kwelvraag wat ons teister wat van ons gaan word nadat ons dood is:
Waar gaan ek my oë oopmaak?
Hoe seker kan ek wees dat ek nie in die hel gaan wees nie?
Want ons weet dat niemand behalwe die Here ons in die hiernamaals kan bewaar nie.
U het die versekering van die ewige verlossing in die geboorte, lewe, en kruisdood van die Here Jesus.
Hy het juis aarde toe gekom en is hier gebore om die ewige lewe vir elkeen van ons te verwerf.
Daarom is sy geboorte later gevolg deur 'n vervloekte kruisdood waar Hy al God se toorn oor ons sondes gedra het. En waar Hy die dood oorwin het.
Dit het Hy nie vir Homself gedoen nie, want Hy het nie sondes gehad waaroor Hy gestraf moes word nie, en die ewige lewe het Hy ook nie vir Homself nodig gehad nie, want Hy is die ewiglewende God!
Hy het alle toorn gedra en die ewige lewe verwerf vir ons. Onthou veral sy belofte aan sy dissipels dat Hy weggaan om plek voor te berei.
Daarmee het die versoeningswerk van ons Here Jesus nie opgehou nie, want Hy werk nou nog: Hy is op hierdie oomblik besig om vir ons voorbidding te doen sodat ons in die hiernamaals in sy koninkryk ontvang kan word.
Dit is tog duidelik dat ons dan na ons aardse dood ook aan die Here moet behoort, want Hy het dan juis woonplek vir ons by Hom.
Bidtyd en glo-tyd is genadetyd.
Genadetyd omdat elke erediens by uitstek die verlossing van die Here Jesus onder ons aandag bring.
Die gelowige kan nie anders nie as om die vervulling van God se verlossingsraad in Jesus te belewe nie.
Rig dan vandag u oë nie op al die seer en verbystering van die lewe nie, maar op die God van u verlossing.
Bly asseblief net wakker vir die gevare van twyfel. Die gevaar van twyfel is dat dit ons kan verheidens:
Ons kan ook soos die ongelowiges ons vreugde van God afwend.
Dan gaan ons ook soos hulle ons troos en blydskap op 'n ander plek soek.
Die geskiedenis het al oor en oor geleer dat hierdie soort van soeke eindig by mensverheerliking. Dit is reeds besig om ons kerke te oorspoel.
Moenie dat die wêreldse verlokkinge jou van die Here vervreem en verlei tot oortreding teen die Almagtige nie. Rig dan u oë op na die horison van die geskiedenis toe, en sien die Here van ons Verlossing waar Hy besig is om weer te kom, om ons tot in ewigheid by Hom te neem.
Slotpsalm 116:1, 5.
Datum: 7 April 2002.